হাতে গ্লাভস, মাথায় ক্যাপ। টেবিলে রাখা পাঙাশ মাছের কাঁটা ছাড়াচ্ছেন ছুরি দিয়ে। আনাড়ি হাতে মাছকে জব্দ করতে না-পেরে কেউ কেউ আবার নিজের রক্তও ঝরাচ্ছেন! পুজোর আগে প্রশিক্ষণ শিবিরে পাঙাশ-চিংড়ি নিয়ে আপাতত ‘হিমশিম’ খাচ্ছেন সোনাগাছির রূপালি-কমলা-দুর্গারা (নাম পরিবর্তিত)। 
পুজোয় সরকারি ফুড স্টলে সুস্বাদু খাবার তৈরির সুযোগ পেয়েছেন সোনাগাছির ১৬ জন মেয়ে। স্বেচ্ছাসেবী সংগঠন ‘দুর্বার’ এবং রাজ্য মৎস্য উন্নয়ন নিগমের উদ্যোগে ইতিমধ্যেই মাছ কাটা’র প্রশিক্ষণ শুরু করেছে ওই দলটি। সল্টলেকের নলবনে মাছের আঁশ ছাড়িয়ে, কাঁটা বেছে, টুকরো করা থেকে প্যাকিং— সবকিছুই শিখছেন তাঁরা। এরপর মাছ রান্নার প্রশিক্ষণ।
মাছ কাটার পরিমাণের উপরে নির্ভর করছে মেয়েদের উপার্জনও। নিগমের এমডি সৌম্যজিৎ দাসের কথায়, ‘‘এখন প্রতি কিলোগ্রাম ফিলে’তে ১০ টাকা, কিলোগ্রাম প্রতি চিংড়িতে ১৫ টাকা রেট দেওয়া হচ্ছে। ভাজাভুজি শুরু হলে দিনে ৬০০ টাকা পর্যন্ত উপার্জন করতে পারবেন ওঁরা। পুজোর পরেও এই কাজ করার সুযোগ থাকছে তাঁদের।’’ যদিও গত এক সপ্তাহের প্রশিক্ষক তথা নিগমের কর্মী গোবিন্দ দাসের স্বীকারোক্তি, মৎস্য-পর্বে ‘মাস্টার’ হতে আরও কিছুদিন সময় লাগবে ওই মেয়েদের।
কেমন লাগছে? বছর তিরিশের রূপালির উত্তর, ‘‘এরকম সুযোগ পাওয়া ভাগ্যের। তবে ট্রেনিংয়ের জন্য টেবিলের সংখ্যা বাড়ালে ভাল হয়, নইলে সকলে একসঙ্গে কাজ করতে পারছি না।’’ কমলার কথায়, ‘‘পাঙাশ ছাড়াও ট্যাংরা-লোটে-তেলাপিয়া-চিংড়ির কাটিং-প্যাকিং সবই শিখেছি। এরপর হয়তো ফিশ ফ্রাই, ফিশ ফিঙ্গার, পাতুরি করাও শিখব।’’
নিগম সূত্রের খবর, এবছর হিন্দুস্থান পার্ক, জগৎ মুখার্জি পার্ক, কুমোরটুলি, টালার মতো একাধিক পুজোমণ্ডপের সরকারি ফুড স্টলে দেখা যেতে পারে এই প্রশিক্ষিত মেয়েদের। যদিও স্টল চালানোর ক্ষেত্রে এবছর ‘ব্যাকসিটে’ই থাকছেন তাঁরা। ‘দুর্বারে’র পুরোধা স্মরজিৎ জানা বলছেন, ‘‘ট্রেনিং আরও আগে শুরু হলে ভাল হতো। তাই এবার স্টল চালানোর পুরো দায়িত্ব নিচ্ছি না।’’
তবে দমে যাওয়ার পাত্রী নন ওঁরা। হাত মুঠো করে দুর্গা-চৈতালিরা একযোগে বলছেন, ‘‘একাজে যখন এগিয়ে এসেছি, আমরা পারবই।’’